Smittetallene er nu så høje i Vrå Sogn, at Styrelsen for Patientsikkerhed opfordrer Hjørring Kommune til at iværksætte særlige smitteforebyggende tiltag.

Det er ikke kun i storbyerne, smitten stiger hastigt. Fredag eftermiddag kom det frem, at Thisted Kommunes incidenstal er højt, og fredag aften oplyste Hjørring Kommune i en pressemeddelelse, at også Vrå Sogn er kommet på den særlige liste, hvor sundhedsmyndighederne anbefaler særlige tiltag. Vrå Sogn har et incidenstal på 1044, en positivprocent på 5,85 procent og 31 nysmittede de seneste syv dage. Sognet overstiger dermed alle tre grænser, der får sundhedsmyndighederne til at anbefale lokale særlige smittetiltag. Hjørring Kommune opfordrer nu brugerne i Vrå til at lade sig teste. Kommunen er lige nu ved at etablere et teststed til hurtigtest i Idrætscenter Vendsyssel, der skal åbne i starten af næste uge. Derudover opfordrer kommunen alle til at have fokus på de generelle anbefalinger for at begrænse smitte - holde afstand, lufte ude og spritte hænder. Anbefalingerne indbefatter ikke længere lukning af daginstitutioner, skole og lignende, og derfor holder institutionerne stadig åbent - dog med sundhedsmyndighedernes anbefalinger om at afhentning og aflevering af børn bør foregå udendørs, og børn bør så vidt muligt opholde sig i faste grupper med fast personale.